太子纳妃太平公主出降

李治
唐
龙楼光曙景,鲁馆启朝扉。
艳日浓妆影,低星降婺辉。
玉庭浮瑞色,银榜藻祥徽。
云转花萦盖,霞飘叶缀旂。
雕轩回翠陌,宝驾归丹殿。
鸣珠佩晓衣,镂璧轮开扇。
华冠列绮筵,兰醑申芳宴。
环阶凤乐陈,玳席珍羞荐。
蝶舞袖香新,歌分落素尘。
欢凝欢懿戚,庆叶庆初姻。
暑阑炎气息,凉早吹疏频。
方期六合泰,共赏万年春。

贺新郎·具能歌张仲宗目尽青天等句

杨冠卿
宋
具能歌张仲宗目尽青天等句,音韵洪畅,听之慨然。戏用仲宗韵呈张君量府判薄暮垂虹去。正江天、残霞冠日,乱鸿遵渚。万顷云涛风浩荡,笑整羽轮飞渡。问弱水、神仙何处。翳凤骑麟思往事,记朝元、金殿闻钟鼓。环佩响,翠鸾舞。
梦中失却江南路。待西风、长城饮马,朔庭张弩。目尽青天何时到,赢得儿童好语。怅未复、长陵抔土。西子五湖归去后,泛仙舟、尚许寻盟否。风袂逐,片帆举。

和微之春日投简阳明洞天五十韵

白居易
唐
青阳行已半,白日坐将徂。
越国强仍大,稽城高且孤。
利饶盐煮海,名胜水澄湖。
牛斗天垂象,台明地展图。
瑰奇填市井,佳丽溢闉闍。
勾践遗风霸,西施旧俗姝。
船头龙夭矫,桥脚兽睢盱。
乡味珍蟛蚏,时鲜贵鹧鸪。
语言诸夏异,衣服一方殊。
捣练蛾眉婢,鸣榔蛙角奴。
江清敌伊洛,山翠胜荆巫。
华表双栖鹤,联樯几点乌。
烟波分渡口,云树接城隅。
涧远松如画,洲平水似铺。
绿科秧早稻,紫笋折新芦。
暖蹋泥中藕,香寻石上蒲。
雨来萌尽达,雷后蛰全苏。
柳眼黄丝颣,花房绛蜡珠。
林风新竹折,野烧老桑枯。
带亸长枝蕙,钱穿短贯榆。
暄和生野菜,卑湿长街芜。
女浣纱相伴,儿烹鲤一呼。
山魈啼稚子,林狖挂山都。
产业论蚕蚁,孳生计鸭雏。
泉岩雪飘洒,苔壁锦漫糊。
堰限舟航路,堤通车马途。
耶溪岸回合,禹庙径盘纡。
洞穴何因凿,星槎谁与刳。
石凹仙药臼,峰峭佛香炉。
去为投金简,来因挈玉壶。
贵仍招客宿,健未要人扶。
闻望贤丞相,仪形美丈夫。
前驱驻旌旆,偏坐列笙竽。
刺史旟翻隼,尚书履曳凫。
学禅超后有,观妙造虚无。
髻里传僧宝,环中得道枢。
登楼诗八咏,置砚赋三都。
捧拥罗将绮,趋跄紫与朱。
庙谟藏稷契,兵略贮孙吴。
令下三军整,风高四海趋。
千家得慈母,六郡事严姑。
重士过三哺,轻财抵一铢。
送觥歌宛转,嘲妓笑卢胡。
佐饮时炮鳖,蠲酲数鲙鲈。
醉乡虽咫尺,乐事亦须臾。
若不中贤圣,何由外智愚。
伊予一生志,我尔百年躯。
江上三千里,城中十二衢。
出多无伴侣,归只对妻孥。
白首青山约,抽身去得无。

渔家傲·和董舍人令升三首

王之道
宋
系国安危还故老。鹤书赴陇行当到。多谢不遗敦雅好。应信道。年高德劭如公少。
尊酒论文聊一笑。肯将苦语夸危了。落笔君房天下妙。环窈窕。清歌一曲渔家傲。

范石湖东归过乡国名之芙蓉城余以季夏来游适

程公许
宋
环湖曲曲露香清,醉袖褰风取意行。
翻爱李园方沼碧,界金几朵艳羞頳。

和张季长少卿尘外亭韵

袁说友
宋
金城玉垒雄西边,云崖凛凛摩苍天。
环城万井四十里,无处著眼江头烟。
我来登临重叹息,搜索胜景披云巅。
结亭百雉上南郭,山川映带围桑田。
春风城南细麦好,夏雨城北圆荷鲜。
长澜四溢去不断,茂林百种森当前。
朝光下卷西山雾,界天一白如熔甄。
两年寂寞谁知己,一日邂逅诗中仙。
品题印可喜所遇,澜翻笔下源流泉。
平山醉翁何以重,一词一记垂千年。
于今尘外已独步,壮观绝致谁争妍。
痴儿莫苦簿书债,一笑亭上应忘筌。
春来花柳剩遨乐,念我一舸方东遄。
甘棠遗爱定无有,赤壁怀去犹能全。
他年吴蜀问安好,简缯各寄沧浪篇。

宁宗皇帝诗卷耳篇御书赞

岳珂
宋
伟王人之典学,本天纵之多能。
续六艺之绝业,环诸儒而讲明。
璧跗蔚其流芳,琼字焕其腾英。
居蠖濩而储精,炳龟龙而效灵。
岁嘉定之辛已,历九闰而时乘。
旦孜孜而忘倦,志兢兢而靡矜。
诗三百有五篇,沃帝心而日聆。
俨露门之未竟,已云章之满籯。
繄是诗之四章,首二南而仪刑。
凡家齐而国治,本大学之为经。
自求贤而审官,见济济之以宁。
越染翰之虽同,兹注意之实形。
昔德寿之在御,尝史汉之留情。
传复古之奇迹,亦流辉于古荆。
有词臣曰万里,亟再拜而震惊。
谓缝掖之所难,而帝王之躬行。
今宝章之诞贲,知祖武之克绳。
殆家法之相似,联自检于宫庭。
眇周行之下走,方虺聩而于征。
竦昭回之景光,愧抱椠之余生。
览盈咫之昭华,想绎纯于九成。
得猗那而藏焉,尚厅瑟之余声。

玲珑山

袁说友
宋
颇怪玲珑景,浑疑雷雨穿。
灯分岩下径,目骇洞中天。
傍磴莓苔合,环山草木鲜。
白云时欲下,烟锁闭神仙。

雨

洪咨夔
宋
夥颐秋后雨,暝些晚来凉。
夹市崩岸赤,环城涨潦黄。
随宜梨栗熟,满意黍荞香。
白鹭追红鹤,归飞作个忙。

满江红·和阵郎中元夕

何澹
宋
灯夕筵开,人物共、英词三绝。环坐处、袖中珠玉,郢中春雪。红烛星繁销夜漏,紫霞香满催歌拍。算新年、何处不风光,三山别。
云表殿,千层结。花藉锦,添明月。更浮屠七塔,万枝争发。多谢一天驱宿霭,故教三日成佳节。更何须、海上觅蓬莱,真仙阙。